FI Euroopan unionin virallinen lehti L 368/48

KOMISSION PÄÄTÖS,

tehty 14 päivänä joulukuuta 2004,

tietyistä lintuinfluenssaa (avian influenza) koskevista suojatoimenpiteistä useissa Aasian maissa tehdyn päätöksen 2004/122/EY muuttamisesta kolmannen kerran

(tiedoksiannettu numerolla K(2004) 4775)

(ETA:n kannalta merkityksellinen teksti)

(2004/851/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon kolmansista maista yhteisöön tuotavien eläinten eläinlääkintätarkastusten järjestämistä koskevista periaatteista ja direktiivien 89/662/ETY, 90/425/ETY ja 90/675/ETY muuttamisesta 15 päivänä heinäkuuta 1991 annetun neuvoston direktiivin 91/496/ETY (1) ja erityisesti sen 18 artiklan 7 kohdan,

ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY (2) ja erityisesti sen 22 artiklan 6 kohdan,

sekä katsoo seuraavaa:

(1) Päätöksellä 2004/122/EY (3) komissio hyväksyi suojatoimenpiteitä, jotka koskevat lintuinfluenssaa useissa Aasian maissa, nimittäin Etelä-Koreassa, Indonesiassa, Japanissa, Kambodzassa, Kiinassa (mukaan luettuna Hongkong), Laosissa, Pakistanissa, Thaimaassa ja Vietnamissa.

(2) Malesia ilmoitti 19 päivänä elokuuta 2004 lintuinfluenssan taudinpurkauksesta, ja sen vuoksi komissio teki päätöksen 2004/606/EY, jolla muutetaan toisen kerran päätöstä 2004/122/EY, jotta suojatoimenpiteitä sovelletaan myös Malesiaan.

(3) Ottaen huomioon tautitilanne useimmissa alueen maissa ja erityisesti jatkuvat lintuinfluenssan taudinpurkaukset Malesiassa, Thaimaassa, Vietnamissa, Kiinassa ja Indonesiassa, on tarpeen pidentää edelleen nykyisten suojatoimenpiteiden voimassaoloa.

(4) Tällä hetkellä muutamista edellä luetelluista maista ei ole saatu ilmoitusta uusista taudinpurkauksista, joten niiden tautitilannetta lintuinfluenssan suhteen olisi tarkasteltava uudelleen ennen joulukuuta 2004.

(5) Länsi-Malesia mainitaan komission päätökseen 94/85/EY (4) sisältyvässä luettelossa, ja sen vuoksi on tarpeen rajoittaa syötäväksi tarkoitettujen munien, käsittelemättömien metsästysmuistojen, raa'an lemmikkieläinten ruoan ja käsittelemättömien rehuaineiden, jotka sisältävät siipikarjan osia, tuonti tältä Malesian alueelta.

(6) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Muutetaan päätös 2004/122/EY seuraavasti:

1) Lisätään 3 artiklaan ilmaus ”ja Malesiasta” ilmauksen ”Etelä-Koreasta” jälkeen.

2) Korvataan 7 artiklassa päivämäärä ”15 päivään joulukuuta 2004” päivämäärällä ”31 päivään maaliskuuta 2005”.

2 artikla

Jäsenvaltioiden on muutettava tuontiin soveltamansa toimenpiteet tämän päätöksen mukaisiksi, ja niiden on viipymättä julkaistava toteutetut toimenpiteet sopivalla tavalla. Niiden on ilmoitettava tästä komissiolle viipymättä.

3 artikla

Tämä päätös on osoitettu kaikille jäsenvaltioille.

Tehty Brysselissä 14 päivänä joulukuuta 2004. Komission puolesta Markos KYPRIANOU Komission jäsen

(1) EYVL L 268, 24.9.1991, s. 56, direktiivi sellaisena kuin se on viimeksi muutettuna vuoden 2003 liittymisasiakirjalla.

(2) EYVL L 24, 30.1.1998, s. 9, direktiivi sellaisena kuin se on viimeksi muutettuna Euroopan parlamentin ja neuvoston asetuksella (EY) N:o 882/2004 (EUVL L 165, 30.4.2004, s. 1).

(3) EUVL L 36, 7.2.2004, s. 59, päätös sellaisena kuin se on viimeksi muutettuna päätöksellä 2004/606/EY (EUVL L 273, 21.8.2004, s. 21).

(4) EYVL L 44, 17.2.1994, s. 31, päätös sellaisena kuin se on viimeksi muutettuna päätöksellä 2004/118/EY (EUVL L 36, 7.2.2004, s. 34).